[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.9.2005

COM(2005) 433 végleges

2005/0174 (ACC)

Javaslat

A TANÁCS RENDELETE

a banánra vonatkozó vámtarifákról

(előterjesztő: a Bizottság)

INDOKLÁS

1. A banánpiac közös szervezéséről szóló, 1993. február 13-i 404/93/EGK tanácsi rendelet rendelkezik egy, a banánimportra vonatkozó, kizárólag tarifaalapú rendszer legkésőbb 2006. január 1-jéig történő hatályba lépéséről.

2. 2004. július 12-én a Tanács felhatalmazta a Bizottságot, hogy értesítse a Kereskedelmi Világszervezetet (WTO) arról, hogy az Európai Közösség az Általános Vám- és Kereskedelmi Egyezmény (GATT) XXVIII. cikkének megfelelően módosítani kívánja az Európai Közösségnek az 1994-es GATT-hoz csatolt CXL. engedményes listájában szereplő, a 0803 00 19-es alszámra (banán) vonatkozó engedményeket. Ennek megfelelően az Európai Közösség 2004. július 15-én értesítette a WTO-t arról a szándékáról, hogy módosítani kíván egyes engedményeket az EK CXL. listájában. A Bizottság az EK-Szerződés 133. cikke által létrehozott bizottsággal és a Mezőgazdasági Különbizottsággal konzultálva, a Tanács által kiadott tárgyalási irányelvek keretén belül tárgyalásokat folytatott.

3. A Bizottság tárgyalt Ecuadorral és Panamával, mely országoknak elsődleges szállítói érdeke, illetve Columbiával és Costa Ricával, amelyeknek jelentős szállítói érdeke fűződik a 0803 00 19-es alszám (banán) alá tartozó termékekhez. Az AKCS-EK partnerségi megállapodásról szóló, 2001. november 14-i WTO miniszteri konferencia határozatához csatolt melléklet alapján a Bizottság más WTO-tagokkal is folytatott konzultációkat.

4. Erőfeszítései ellenére a Bizottságnak nem sikerült elfogadható megállapodásra jutnia a XXVIII. cikk alapján az érintett WTO-tagokkal.

5. 2005. január 31-én az Európai Közösség értesítette a WTO-t arról, hogy a 0803 00 19-es alszámra (banán) vonatkozó engedményeket egy tonnánként 230 eurós rögzített vámtétellel kívánja felváltani.

6. A 2001. november 14-i miniszteri konferencia határozatának mellékletében előírt választottbírósági eljárás 2005. március 30-án kezdődött meg. A 2005. augusztus 1-jén kihirdetett választottbírósági ítélet megállapította, hogy az EK által javasolt, tonnánként 230 eurós legnagyobb kedvezményes vámtarifa nem egyeztethető össze a fent említett melléklettel, mivel nem teljesülne az a feltétel, hogy legalább a piachoz való korlátlan hozzáférés biztosított legyen a legnagyobb kedvezményes elbánásban részesülő szállítók számára.

7. A Bizottság a választottbíró megállapításainak fényében átdolgozta az EK javaslatát.

8. Annak érdekében, hogy lehetővé váljon egyes, az EK CXL. listájában a banánra vonatkozóan meghatározott engedmények 2006. január 1. előtt történő módosítása, e javaslat arra kéri a Tanácsot, hogy állapítson meg egy új vámtarifát a 0803 00 19-es KN-kód alá tartozó termékekre (banán), valamint egy olyan, az AKCS-országokból származó banánra vonatkozó vámkontingenst, amely nullaszázalékos vám alá esik.

9. E vámkontingens igazgatása érdekében a Bizottság a jelenleg 404/93/EGK rendelet 18. cikkének értelmében a C vámkontingensre alkalmazandó hagyományos kereskedelmi forgalom („hagyományos/új piaci résztvevők”) figyelembe vételén alapuló módszer fenntartását tervezi, megőrizve egy 18 %-os arányt a nem hagyományos piaci szereplők számára.

2005/0174 (ACC)

Javaslat

A TANÁCS RENDELETE

a banánra vonatkozó vámtarifákról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára,

mivel:

1. A banánpiac közös szervezéséről szóló, 1993. február 13-i 404/93/EGK tanácsi rendelet[1] rendelkezik egy, a banánimportra vonatkozó, kizárólag tarifaalapú rendszer legkésőbb 2006. január 1-jéig történő hatályba lépéséről.

2. 2004. július 12-én a Tanács felhatalmazta a Bizottságot, hogy kezdjen tárgyalásokat az 1994-es GATT XXVIII. cikke értelmében egyes, a banánra vonatkozó engedmények módosítása céljából. Ennek megfelelően az Európai Közösség 2004. július 15-én értesítette a WTO-t arról a szándékáról, hogy módosítani kívánja az EK CXL. listájában a 0803 00 19-es alszámra (banán) vonatkozóan megállapított engedményeket. A Bizottság az EK-Szerződés 133. cikke által létrehozott bizottsággal és a Mezőgazdasági Különbizottsággal konzultálva, a Tanács által kiadott tárgyalási irányelvek keretén belül tárgyalásokat folytatott.

3. A Bizottságnak nem sikerült elfogadható megállapodásra jutnia Ecuadorral és Panamával, mely országoknak elsődleges szállítói érdeke, illetve Columbiával és Costa Ricával, amelyeknek jelentős szállítói érdeke fűződik a 0803 00 19-es HR-alszám (banán) alá tartozó termékekhez. Az AKCS-EK partnerségi megállapodásról szóló, 2001. november 14-i WTO miniszteri konferencia határozatához csatolt melléklet alapján a Bizottság más WTO-tagokkal is folytatott konzultációkat. E konzultációk sem vezettek elfogadható megegyezéshez.

4. 2005. január 31-én az Európai Közösség értesítette a WTO-t arról, hogy a 0803 00 19-es alszámra (banán) vonatkozó engedményeket egy tonnánként 230 eurós rögzített vámtétellel kívánja felváltani.

5. A határozat mellékletében előírt választottbírósági eljárás 2005. március 30-án kezdődött meg. A 2005. augusztus 1-jén kihirdetett választottbírósági ítélet megállapította, hogy az EK által javasolt, tonnánként 230 eurós legnagyobb kedvezményes vámtarifa nem egyeztethető össze a fent említett melléklettel, mivel nem teljesülne az a feltétel, hogy legalább a piachoz való korlátlan hozzáférés lehetősége biztosított legyen a legnagyobb kedvezményes elbánásban részesülő szállítók számára.

6. A Bizottság a választottbíró megállapításainak fényében átdolgozta az EK-javaslatot.

7. Annak érdekében, hogy lehetővé váljon egyes, az EK CXL. listájában a banánra vonatkozóan meghatározott engedmények 2006. január 1. előtt történő módosítása, új vámtarifát kell megállapítani a banánra vonatkozóan. Ezzel egyidejűleg az AKCS-EK partnerségi megállapodás keretében vállalt EK-kötelezettségeknek megfelelően meg kell nyitni egy, az AKCS-országokból származó banánt érintő vámkontingenst is.

8. Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[2] összhangban kell elfogadni,

ELFOGADTA EZT A RENDELETET:

1. cikk

(1) 2006. január 1-jétől a banánra (KN-kód: 0803 00 19) vonatkozó vámtarifa 187 euro/tonna.

(2) 2006. január 1-jétől kezdődően minden év január 1-jétől sor kerül egy 775 000 tonna tiszta tömegű, nullaszázalékos vám alá eső, autonóm vámkontingens megnyitására az AKCS-országokból származó banán (KN-kód: 0803 00 19) behozatalára vonatkozóan.

2. cikk

A 3. cikk (2) bekezdésében említett eljárással összhangban el kell fogadni az e rendelet végrehajtására vonatkozó részletes szabályokat.

3 . cikk

(1) A Bizottság munkáját a 404/93/EK rendelet 27. cikke által létrehozott Banánpiaci Irányítóbizottság segíti.

(2) Az e bekezdésre történő hivatkozás esetén az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében meghatározott időszak egy hónap.

4. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, …-án/-én.

a Tanács részéről

az elnök

JOGALKOTÁSI PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT MEGNEVEZÉSE

Javaslat a banánra vonatkozó vámtarifákról szóló tanácsi rendelet tárgyában.

2. KÖLTSÉGVETÉSI TÉTELEK

10. alcím – 1000. jogcímcsoport:

Az Európai Közösségek intézményei által a közös agrárpolitika alapján a harmadik országokkal folytatott kereskedelem vonatkozásában megállapított mezőgazdasági vámok. Az érintett évre előirányzott összeg: 763,4 millió euro – B 2006.

3. PÉNZÜGYI HATÁS

( A javaslatnak nincs pénzügyi hatása

X A javaslatnak nincs pénzügyi hatása a kiadásra, van azonban pénzügyi hatása a bevételre – a hatás a következő:

(millió euro egy tizedesjegyig) |

Költségvetési tétel | Bevétel[3] | 12 hónapos időszak, kezdődátum: éééé/hh/nn | 2005. év |

… jogcímcsoport | A saját forrásokra gyakorolt hatás | – | – |

… jogcímcsoport | A saját forrásokra gyakorolt hatás | – | – |

2006 és az azt követő évek |

1000 jogcímcsoport | + 277,2 millió euro |

… jogcímcsoport |

4. CSALÁS ELLENI INTÉZKEDÉSEK

További vagy egyedi intézkedések nincsenek tervbe véve.

5. EGYÉB MEGJEGYZÉSEK

A kiadási oldalon a javasolt behozatali vámtarifa hatása semleges a jelenlegi piaci egyensúly szempontjából. Nem valószínű, hogy a banán piaci árának jelentős változását idézné elő. Következésképpen a jelen szakaszban arra lehet számítani, hogy a javasolt behozatali vámtarifa a hagyományosan tapasztalt szezonális ingadozásokat leszámítva nem gyakorol majd figyelemre méltó hatást a közösségi termelők számára fizetendő kompenzációs támogatások szintjére.

[1] HL L 47., 1993.2.25., 1. o. A legutóbb a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányával (HL L 236., 2003.9.23., 33. o.) módosított rendelet.

[2] HL L 184., 1999.7.17., 23. o.

[3] A hagyományos saját források (mezőgazdasági vámok, cukorilletékek, vámok) tekintetében nettó összegeket kell megadni, vagyis a 25%-os beszedési költség levonásával kapott bruttó összegeket.